《送刘行人灿》
明代·黄佐

进春酒，陈雅诗。惠而好我纷来思，何以酌之金屈卮。

江汉滔滔思以驰，皇帝万寿隆天基。日重光，海重润。

前星从帝出虖震，皇华原隰电如迅。黎元欢欣走相问，丝纶一日周百郡。

公之来，金鞍玉节从燕台。公之去，祥云瑞霭停荆树。

彩衣晔晔升华堂，兰阶蕙幄交辉光。麟蒲荐以缥玉浆，曲裾长袂鸿鹄翔。

介尔眉寿天地长。公之翁，黄金横带廌绣红。公之姥，鱼轩珠翟锦为黼。

鹍弦凤吹参鸣鼍，举青玉案赓尔歌，君臣协德玉烛和。

麟趾螽斯仁且多，舜日尧年柰乐何。

作者简介：（1490—1566）明广思香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。